Lige nu kører retssagen mod en 28-årig mand, der er tiltalt for drab og partering af en 40-årig i Hadsund. Tiltalte beskrives i retten som rolig og fattet og klædt helt i sort med håret bundet op i en hestehale. Den 28-årige mand nægter sig skyldig i anklagen om drab og usømmelig omgang med lig. Men ifølge hans forsvarsadvokat Mogens Kjær erkender han de faktiske omstændigheder. Det skriver TV2.DK. Aftenens forløb Den 28-årige mand husker selv intet om hændelsen natten til den 11. november 2018. Manden har i retten selv fortalt, at han havde siddet med en kammerat og drukket, og at han også havde taget stesolider. Derefter tog de på bytur i Hadsund, hvor de blandt andre mødte integrations- og udlændingeminister Inger Støjberg, der bor i Hadsund. Kort tid efter mødet med ministeren mødte den tiltalte den 40-årige kvinde, han anklages for at have dræbt. Men han kan ikke huske, hvordan hun så ud, og om han fandt hende attraktiv. - Jeg kan ikke huske det. Jeg kan ikke huske det, siger han flere gange ifølge TV2. Det eneste, han husker efter at have forladt værtshuset, er, at han bliver anholdt af politiet. Bad ekskæreste om hjælp med at partere En ekskæreste til den tiltalte, der var et af vidnerne, fortalte, at hun af den tiltalte blev bedt om at hjælpe med at partere den dræbte kvinde, der skulle smides op i en trailer, så den dræbte kvinde kunne køres på lossepladsen. Ekskæresten opholdt sig i tiltaltes lejlighed, fordi hun passede hans to børn, mens tiltalte selv var i byen. Her modtog hun pludselig et opkald fra tiltalte, efter at tiltalte havde opholdt sig i garagen sammen med offeret i noget tid. - Han siger, han har gjort noget forfærdeligt. Og at jeg skal komme ud i garagen, hvis jeg vil se det, fortæller ekskæresten. Kvinden går derefter ud i garagen, hvor hun ifølge sin forklaring ser kæresten indsmurt i blod. - Han siger til mig, at han har slået en kvinde ihjel. Det var fordi, hun ikke skulle sladre om, at han havde voldtaget hende, refererer kvinden den tiltalte for at have sagt. Ekskæresten beskriver overfor TV2 den tiltalte som værende fattet og rolig i situationen. Lig fundet i garage Liget blev fundet i den tiltaltes garage samme nat. Det var lagt i en sæk med en ledning omkring. En obduktion viste, at kvinden var forblødt, efter hun var blevet påført ti skarprandede læsioner i ansigt og hals. På værkstedet fandt politiet flere knive og save, der var tilsmurt i blod. I boligen fandt man nogle tegninger af en halshugget person og nogle tegninger med seksuelt motiv. Der blev også fundet en bog skrevet af den drabsdømte Peter Lundin. Spurgte også kammerat om hjælp til partering Den 28-årige tiltalte mands kammerat, som tiltalte på aftenen og natten for gerningstidspunktet var i byen med, fortæller i retten tirsdag, at også han blev bedt om at hjælpe med at partere liget af den dræbte kvinde. Tiltalte og kammerater var tidligere på natten ankommet til tiltaltes bopæl sammen med offeret. Her valgte kammeraten at lægge sig til at sove i bilen, mens tiltalte og kvinden sammen gik ind i garagen. Men kort efter kom tiltalte ud for at spørge kammeraten, om han "ville være med til at kneppe og slå kvinden ihjel". Kammeraten afviste, og i stedet gik han ind i lejligheden for at sove på en luftmadras. En halv time senere ringede kammeratens telefon, og han bliver af tiltalte bedt om at komme ned i garagen. Her møder han tiltalte, som er smurt ind i blod. - Vi skal skære hende i stykker og køre hende på lossepladsen, siger tiltalte til kammeraten. Men kammeraten afviser og forlader i stedet garagen og bopælen. Han kører ud af byen og ringer herefter til sin mor, som han tager med på politigården i Randers, hvor han anmelder episoden. Retssagen fortsætter onsdag, og der ventes domsafsigelse i sagen 4. juli.

Referat:
Drabstiltalt havde drukket alkohol og taget stesolid, inden han mødte kvinden, han anklages for at have dræbt. Den 28-årige mand nægter sig skyldig i anklagen.